Peter Jurčovič

RNDr. Peter Jurčovič (* 28. januára 1953, Bratislava) je slovenský meteorológ, známy prezentovaním a komentovaním predpovedí počasia v rozhlase a televízii od roku 1977.

 Život 
V roku 1976 úspešne ukončil štúdium fyziky na Prírodovedeckej fakulte Univerzity Komenského v Bratislave s diplomovou prácou Fyzika búrky a niektoré zvláštnosti cumulonimbov. Na tejto fakulte vzápätí v roku 1981 získal doktorát v študijnom programe fyzika hraničných odborov.

Od roku 1976 do polovice 90. rokov pôsobil pracoval na predpovednej meteorologickej službe v Hydrometeorologickom ústave v Bratislave. Práve v rámci tohto pôsobiska získal prístup do médií, spočiatku ako odborný respondent v týždňovej relácii o počasí na bratislavskom okruhu Československého rozhlasu a od polovice 80. rokov aj na federálnom okruhu Československej televízie.

Pod vplyvom rozvoja súkromného podnikania v roku 1995 založil INFOMET, spol. s r.o., prvú súkromnú meteorologickú firmu na Slovensku, prostredníctvom ktorej poskytoval predpovede pre médiá (Slovenská televízia, VTV, TV Luna, TV JOJ, ako aj viaceré rozhlasové stanice) aj iné súkromné spoločnosti, napr. Eurotel či Stredoslovenskú energetiku (spolu s Jozefom Iľkom). Od roku 2002 moderuje reláciu Najlepšie počasie pre televíziu JOJ.

V roku 2013 sa objavil v jednej epizóde Mafstory, ktorá mala premiéru 13. apríla 2013 na televízií JOJ.

 Kontroverzie 
V roku 2011 ako odborný respondent v reportáži Novín televízie JOJ, ktorá dávala konšpiračnej teórii o tzv. chemtrails priestor bez dostatočne kritického či odborného pohľadu, na margo toho, prečo kondenzačné stopy na oblohe ostávajú aj vyše hodinu uviedol, že „to nie je celkom prirodzené, ale to je otázka možno už pre niekoho iného ako pre meteorológa.“ Vo vysielaní Ranných novín 14. mája 2025 Jurčovič pri pohľade na fotografiu oblohy s kondenzačnými stopami podotkol, že to nevyzerá na „normálny oblak, ale skôr na nejaké chemtrails.“ Po tom, čo sa videozáznam začal šíriť na sociálnych sieťach medzi zástancami tejto konšpiračnej teórie (vrátane generálneho tajomníka služobného úradu Ministerstva kultúry SR Lukáša Machalu) Jurčovič pre denník SME uviedol, že šlo o žart a televízia JOJ sa od toho dištancovala.

 Publikácie 
 , 293 s.
 , 447 s.

 Referencie 

Kategória:Osobnosti z Bratislavy
Kategória:Slovenskí meteorológovia